钦定古今图书集成/理学汇编/学行典/第228卷 > 《请旌表孝子谢恩奏疏》夏英
## 钦定古今图书集成/理学汇编/学行典/第228卷 > 《请旌表孝子谢恩奏疏》夏英

奏《为旌表孝行以励风化事》：据邵武县《三十五都里
老叶华等呈：伏睹诏书》内一款：“孝子顺孙，义夫节妇，
有司即便奏闻，开具实迹旌表，以励风俗。”钦此钦遵。
切见本都故民谢明端，娶到本都朱子华女朱妙音
为妻，生子谢恩。伊夫病故，朱氏亦以疾终。伊男谢恩，
念母劬劳万状，母卒之日，勺水不入口者三日，哀毁
逾礼，几至灭性。以礼营葬，蓬头跣足，负土成坟。庐于
墓侧三年，寝苫枕块，不脱绖带，不茹酒肉，治丧不用
浮屠，一遵文公《家礼》。非祀事，夫妇不一面见，朝夕哀
恸，闻者感伤。服释之后，一遇忌辰，辄蔬食一月。每逢
朔“望，则拜扫墓坟，虽祁寒暑雨不易。迨今三十馀年，
不改其素，乡党称孝，无有闲言。合为举呈转达”等因。
据呈行据该县申称：据三十五都十年里邻朱贵等
结勘得谢恩其于母丧，果能尽孝，庐墓之时，虎避庐
舍，慈乌乳哺。营葬之日，天雨开霁，乡人助力，建立祠
堂。御史叶茂为文以序其实，知府冯孜赐礼以嘉其
行。前项事情，果系的实，具结呈报到县，惟恐不的重
审无异。取其官吏里老邻比结状申缴前来。本府又
恐中闲尚有扶同保结情弊，又经駮仰本县重复结
勘相同。本府参看得，谢氏一门，母能全节，子克尽孝
诚，足以奖励风化，激劝流俗。具本差阴阳生赍捧奏
闻。